Oder je Slavoj Žižek zavzel za dobro uro, v sklopu predavanja pa se je dotaknil mnogih tem, ki so se dotikale protestnikov, zbranih v newyorškem parku. Žižek si je številne zgodbe, ki jih je delil z zbranim občinstvom, "izposodil“ iz svojih knjig, povedal pa je tudi staro šalo o disidentu, ki se pripravlja na skorajšnji odhod na delovni tabor v Sibirijo. Ker se zaveda, da bodo njegova pisma cenzurirali, prijateljem zaupa, da jim bo pisal v šifrah – z modro barvo za resnico in z rdečo za laži. Ko je v domovino prispelo njegovo prvo pismo, je poročilo bleščečega življenja v taborišču – odlična domovanja, okusna hrana in lepa dekleta. Na koncu pa doda: "Edino, česar ne moremo dobiti, pa je rdeče črnilo.“

"Zares bo štelo tisto, kar bo sledilo protestom"

Gibanje "Zavzemimo Wall Street“, tako je množici poudaril Žižek, izpostavlja laži, ki zasnujejo ameriško kapitalistično družbo. "Tako živimo,“ je dejal. "Imamo vse svoboščine, ki jih želimo. Manjka pa nam rdeče črnilo. Jezik, s katerim bi izrazili naše nezadovoljstvo. Način, na katerega smo naučeni govoriti o vojni za svobodo in terorizmu in še čem, ponareja to svobodo. In ravno to vi počenjate tukaj: vsem nam dajete rdeče črnilo.“

Je pa zbranim protestnikom ponudil še nekaj praktičnih nasvetov. Posvaril jih je: "Ne zaljubite se sami vase. Karnevali so poceni.“ Kar bo štelo in imelo pomen, bo tisto, kar bo sledilo tej "predstavi“, ko se bomo vrnili v vsakodnevno življenje. "Nam bo uspelo narediti kakšne spremembe?“ je Žižek vprašal množico protestnikov.

"Nikar se z nostalgijo ne spominjajte teh dni, a si zapomnite, kaj je osnovno sporočilo – dovoljeno nam je razmišljati o alternativah! Pravilo smo prekršili.“ Dodal je, da sicer ne živimo v najboljšem možnem svetu, a da je pred vsemi dolga pot, na kateri se bodo morali vsi soočati s težkimi vprašanji. Rekel je še, da večina sicer ve, česa ne želi, ali pa se zaveda, kaj bi rada? "Kakšna družbena organizacija lahko nadomesti kapitalizem?“ je vprašal protestnike, "kakšne nove vodje zahtevate?“

"In ne pozabite: težava ni v korupciji ali pohlepu. Problem je v sistemu, ki vas potiska, da obupate. Pazite se ne le sovražnikov ampak tudi lažnih prijateljev, ki vas skušajo strmoglaviti.“

"Nekaj narobe s svetom, ki ponuja nesmrtnost, ne pa zdravstvenega zavarovanja"

Žižek je pogovor usmeril proti komunizmu in kapitalizmu, kjer je poudaril, da so nekdanji komunisti, zlasti na Kitajskem, "danes najbolj učinkoviti in brutalni kapitalisti“. Kitajski kapitalizem ne potrebuje demokracije, je dejal. "Kar pomeni, da ko kritizirate kapitalizem, nikar ne dopustite, da vas izsiljujejo in govorijo, da ste proti kapitalizmu. Zakon med demokracijo in kapitalizmom je propadel,“ jim je zaupal.

"Sprememba je možna. In kaj menimo, da je danes možno? Samo spremljajte medije. Na eni strani je v tehnologiji in spolnosti vse možno, vse je brez omejitev. Lahko potujete na Luno. Z biogenetiko lahko postanete nesmrtni. Lahko seksate z živalmi. A le poglejte področje družbe in gospodarstva. Tam je skorajda vse nemogoče. Če želite malce zvišati davke za bogate, vam povejo, da je to nemogoče, s čimer izgubimo konkurenčnost. Hočete denar za zdravstvo: pravijo vam, da je nemogoče, kar pomeni, da živite v totalitarni državi. Nekaj je narobe s svetom, v katerem lahko postanete nesmrtni, ne morete pa zapraviti kakšnega dodatnega dolarja za sistem zdravstva. Ne zahtevamo višjih standardov življenja, ampak boljše!“

Žižek je svoj govor zaključil z besedami: "Vemo, da imajo ljudje pogosto željo po nečem, česar v resnici sploh nočejo. Naj vas ne bo strah zares hoteti tistega, kar si želite. Hvala lepa!“